ส.ส.ฝ่ายค้าน เน้นอภิปรายไม่ไว้วางใจเรื่องการแก้ปัญหาโควิด-19 และการจัดหาวัคซีนที่ล้มเหลวของรัฐบาล
การประชุมสภาผู้แทนราษฎร เพื่ออภิปรายไม่ไว้วางใจรัฐมนตรีเป็นรายบุคคลต่อเนื่องในวันที่ 3 ฝ่ายค้าน ยังคงอภิปรายเรื่องการแก้ปัญหาโควิด-19 และการจัดหาวัคซีนที่ล้มเหลว โดยได้นำเรื่องเงินส่วนต่าง การจัดซื้อวัคซีนซิโนแวค ที่คณะรัฐมนตรีอนุมัติจัดซื้อ จำนวน 5 ครั้ง วงเงินงบประมาณกว่า 5,500 ล้านบาท ซื้อจริงใช้งบประมาณเพียงกว่า 3,900 ล้านบาท เกิดส่วนต่างกว่า 1,600 ล้านบาท โดยฝ่ายค้าน ย้ำว่า เหตุผลที่ต้องอภิปรายเรื่องนี้ เป็นเพราะ พลเอก ประยุทธ์ จันทร์โอชา นายกรัฐมนตรี และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ยังไม่ตอบคำถามให้ชัดเจน พร้อมระบุนายกรัฐมนตรีกล่าวเท็จกรณีชี้แจงว่าไม่เคยมีข้อสั่งการให้การจัดซื้อชุดตรวจโควิด-19 แบบเร่งด่วน (ATK) ว่าต้องผ่านรับรองจากองค์การอนามัยโลก เพราะในการประชุม ศบค. เมื่อวันที่ 16 สิงหาคมที่ผ่านมา นายกรัฐมนตรี มีข้อสั่งการชัดเจนให้เร่งหาชุดตรวจ ATK ที่ผ่านการรับรองจากองค์การอนามัยโลกพลเอก ประยุทธ์ จันทร์โอชา นายกรัฐมนตรี ชี้แจงว่า รัฐบาลได้มีการปรับกลยุทธ์การแก้ไขปัญหาสถานการณ์การแพร่ระบาดโควิด-19 ให้สามารถรับมือกับสายพันธุ์เดลตาได้ โดยตั้งแต่เดือนพฤษภาคมเป็นต้นมาได้เพิ่มมาตรการ เช่น การกำหนดพื้นที่ควบคุมสูงสุดและเข้มงวด การล็อกดาวน์และเร่งฉีดวัคซีนให้ครอบคลุมประชาการมากที่สุด ทั้งการคิดค้นสูตรฉีดแบบไขว้และการบูตเตอร์เข็ม 3 พร้อมปลดล็อคให้ประชาชนเข้าถึง การตรวจคัดกรองแบบ ATK เพื่อนำเข้าสู่ระบบการรักษาโดยเร็วที่สุด ซึ่งยืนยันว่าการดำเนินการได้ผลมีประสิทธิภาพ ผู้ติดเชื้อลดลง ผู้หายป่วยมากขึ้น อย่างไรก็ตาม ที่ฝ่ายค้านกล่าวอ้างว่า รัฐบาลจัดซื้อวัคซีนแพงเกินไปนั้น ไม่เป็นความจริง เพราะการกำหนดราคาเป็นของผู้ขาย อีกทั้งมีค่าใช้จ่ายส่วนอื่นๆ ด้วย เช่น ค่าเวชภัณฑ์ ค่าขนส่งและค่าบริหารจัดการ ขณะเดียวกันที่ไม่เข้าร่วมโครงการโคแวกซ์ ยืนยันไม่ใช่การตัดสินใจที่ผิดพลาด แต่เพราคำนึงถึงประโยชน์ที่ประชาชนจะได้รับและผลเสียที่จะเกิดขึ้นอย่างรอบคอบ เพราะโคแวกซ์ไม่สามารถกำหนดวันรับวัคซีนและชนิดวัคซีนได้ ดังนั้นย้ำว่ารัฐบาลทำทุกวิถีทางเพื่อให้ได้วัคซีนมาดูแลประชาชน ทั้งการติดต่อผู้นำประเทศผลิต ผู้บริหารบริษัทที่ผลิตและทางการทูต ดังนั้นคาดว่าภายในปีนี้จะสามารถฉีดได้ครบตามเป้าหมาย